Kelisa pun boleh!
Kuala Lumpur: "Saya rasa hampir tiga kali macam nak hilang nyawa," kata pengembara, Nursulhi Rahim, 47, yang menjelajah  hampir 25 negara dengan Perodua Kelisa yang dibeli sejak 2004.  Nursulhi yang memulakan pengembaraan sejak 4 Januari 2019 berkata, ketiga-tiga kejadian akibat ribut salji menyebabkan kereta  terbabas.  Kontraktor yang tinggal Tampin, Negeri Sembilan itu berkata, kejadian berkenaan masing-masing berlaku di Sweden, Turkiye dan Switzerland.  "Selain itu, ketika di India, pada Aidilfitri pertama hingga ketiga, saya berada di dalam hutan tanpa sebarang komunikasi dengan dunia luar.   "Saya pernah melalui jalan paling bahaya di dunia. Saya dapat keluar daripada kawasan itu dan sangat  bersyukur," katanya yang mengembara sejauh 53,391 kilometer (km) sepanjang tempoh berkenaan.   Antara negara dikunjunginya  dengan  Perodua Kelisa itu adalah Thailand, Myanmar, India, Pakistan, Sri Lanka, China, Bulgaria, Romania, Hungary, Croatia, Austria, Jerman, Sweden, Norway, Denmark, Sepanyol, Greece, Switzerland, Sweden dan Itali.  Katanya, dia mengumpul wang hampir enam tahun sebelum mengembara   bersama anak sulung, Muhammad Aidil, 18.  "Saya buat  kerja kontrak seperti membaik pulih rumah atau bangunan, cuci longkang, cuci tandas,  di sekitar Bangi, Kuala Lumpur dan Damansara," katanya.   Sepanjang tempoh itu, dia membelanjakan hampir   RM200,000 untuk  kemudahan Internet, membaiki kereta dan sebagainya.  Menurutnya, daripada segi pemilihan kenderaan, dia tiada kereta lain selain  Perodua Kelisa.  "Kereta itu juga untuk kegunaan harian dan kerja kontrak   seperti membawa simen, pasir dan sebagainya.  "Cerita ini bukan mahu  raih simpati, tetapi cuma mahu terapkan dalam minda bahawa kita boleh pakai  apa saja jenis kenderaan untuk mengembara.  "Pada masa sama, tidak semestinya kita ada duit atau kaya baru boleh buat. Bukan setakat wang dan masa semata-mata, tetapi yang penting  Allah SWT izinkan. Jika Dia izin, kita sampai dan sebaliknya," katanya.   Menurutnya, apa dibuatnya bukan untuk mengejar populariti sebaliknya demi  minat.  "Saya bukan nak glamour, cuma saya mahu orang tahu yang kita mampu melakukannya jika benar-benar berusaha.  "Tidak kira apa sahaja jenis kenderaan, jika kita mahu sesuatu seperti mengembara, buat  dengan sepenuh hati," kata bapa lima anak itu.